इसके साथ ही मीडिया अपना वर्जन भी देता रहा है कि यह बात कानून और नैतिकता के आधार पर देश की एकता अखंडता के लिये ख़तरा है लेकिन अब सोशल नेटवर्किंग के दौर में ऐसे अलगाववादी आतंकवादी कट्टरवादी जातिवादी घृणावादी और झूठे व धोखेबाज़ तत्वों को खुलकर खेलने का अवसर मिल गया है। वे रोज़ ऐसी ऐसी झूठी और मनगढ़ंत पोस्ट नेट पर वायरल कर रहे हैं जिनको पढ़कर सुनकर या देखकर यह डर लगता है कि आखि़र नफ़रत अलगाव और असामाजिकता की यह कैंसर जैसी नेट की बीमारी हमें कहां ले जाकर छोड़ेगी? कभी धर्म तो कभी किसी नेता व दल और कभी एक खास वर्ग के बारे में बाकायदा सोच समझकर ऐसी बेतुकी और बेबुनियाद नफ़रत व डरावनी फ़र्जी व नकली बातें फैलाई जा रही हैं जिनको पढ़कर बिना जांच किये सच मानने पर अच्छे खासे सीधे सादे इंसान का बदले की भावना से दिमाग़ घूम सकता है।